b'\n_START_ARTICLE_\nVelika nagrada Monaka 1934\n_START_SECTION_\nPred dirko\n_START_PARAGRAPH_\nVsi dirka\xc4\x8di z Maseratijevimi dirkalniki so bili v te\xc5\xbeavah, kajti njihovi dirkalniki so se izkazali za prete\xc5\xbeke, zato so morali namestiti la\xc5\xbeja aluminijasta kolesa, da so zadostili pravilu o maksimani masi dirkalnika (750 kg). Philippe \xc3\x89tancelin, ki je dirkal z lanskim modelom dirkalnika Maserati 8CM, je moral namestiti celo dodatna krilca na \xc5\xa1asijo, da je zadostil pravilu o minimalni \xc5\xa1irini dirkalnika ob voznikovem sede\xc5\xbeu (850 mm). Carlo Felice Trossi je prvi dan kvalifikacijskih treningov postavil \xc4\x8das 1:59, v soboto pa je bil \xc5\xa1e sekundo hitrej\xc5\xa1i. Tako Whitney Straight, kot Robert Benoist sta na treningu raztre\xc5\xa1\xc4\x8dila svoja dirkalnika, toda slednjemu ga ni uspelo popraviti do dirke, tako da ni \xc5\xa1tartal, med tem ko je Straight uspel popraviti dirkalnik z rezervnimi deli, ki so jih pripeljali z letalom. Prva dirka sezone je potekala na velikono\xc4\x8dni ponedeljek. Tik pred dirko je Rudolf Caracciola, ki je na lanski dirki do\xc5\xbeivel hudo nesre\xc4\x8do, po\xc4\x8dasi odpeljal \xc4\x8dastni krog po stezi ob bu\xc4\x8dnem aplavzu gledalcev.\n_START_SECTION_\nDirka\n_START_PARAGRAPH_\nNajbolje je \xc5\xa1tartal Ren\xc3\xa9 Dreyfus, toda \xc5\xbee kmalu ga je uspel prehiteti Louis Chiron, sledila pa so jima \xc5\xa1e \xc3\x89tancelin, Achille Varzi, Guy Moll, Piero Taruffi, Tazio Nuvolari in Whitney Straight. Trossi je moral \xc5\xbee v drugem krogu na postanek v bokse po nove sve\xc4\x8dke. Tesen obra\xc4\x8dun za tretje mesto med \xc3\x89tancelinom in Varzijem se je kon\xc4\x8dal, ko je moral slednji na dvominutni postanek v bokse zaradi te\xc5\xbeav s sve\xc4\x8dkami in zavorami. Tudi Nuvolari in Taruffi sta se borila za bolj\xc5\xa1e mesto, toda le do vrtenja Taruffija ob izstopu iz predora. \xc3\x89tancelin se je pribli\xc5\xbeal Dreyfusu, ga prehitel in \xc5\xbee lovil vodilnega Chirona._NEWLINE_Po dvajsetih krogih je bil vrstni red pri vrhu Chiron, \xc3\x89tancelin, Dreyfus, Moll, Nuvolari, Taruffi, Straight, Marcel Lehoux, Eugenio Siena, Varzi, Renato Balestrero in Pierre Veyron. Na polovici dirke je \xc3\x89tancelin zaostajal \xc5\xa1estin\xc5\xa1tirideset sekund za vodilnim Chiron, toda v zanki Loews je pretiraval in odneslo ga je v vre\xc4\x8de peska. Lahko je nadaljeval, toda s pokvarjenim krmilnim sistemom. V \xc5\xa1estinpetdesem krogu je po postanku Dreyfusa zaradi te\xc5\xbeav s sklopko drugo mesto prevzel Moll. Tudi Trossi in Varzi sta morala na postanek v boksih, Varzi je \xc5\xbee o\xc4\x8ditno obupal nad dobro uvrstitvijo, saj je le \xc5\xa1e kri\xc5\xbearil po stezi s cigaro v ustih._NEWLINE_Nuvolari se je prebil do tretjega mesta, toda zopet zaostal zaradi te\xc5\xbeav z zavorami. Chiron je imel skoraj krog prednosti dva kroga pred ciljem, toda v zanki pri postaji je naredil napako in zletel v vre\xc4\x8de peska. Tri minute je trajalo, da je porinil svoj dirkalnik nazaj na stezo in ga v\xc5\xbegal. Med tem ga je prehitel Moll in zmagal z minuto prednosti, tretje mesto je osvojil Dreyfus, \xc4\x8detrto Lehoux, peto pa Nuvolari.\n_START_SECTION_\nPo dirki\n_START_PARAGRAPH_\nSenzancionalna zmaga mladega novega Ferrarijevega dirka\xc4\x8da Guy Molla iz Al\xc5\xbeirije v svojem prvem nastopu v tovarni\xc5\xa1kem mo\xc5\xa1tvu se je kasneje izkazala za najve\xc4\x8dji trenutek v njegovi kratki dirka\xc5\xa1ki karieri.'